আমাদের দেশে এখনো কিছু কুকথা প্রচলন আছে, রবীন্দ্রনাথের কারণে নজরুলের যথার্থ মূল্যায়ন হয়নি। এমনকি নজরুলের লেখা চুরি করে রবীন্দ্রনাথ ঠাকুর নোবেল পেয়েছিলেন। রবীন্দ্রনাথ কখনোই নজরুলকে ভালো চোখে দেখেননি। তিনি সবসময় নজরুলকে দমিয়ে রেখেছিলেন। আমাদের দেশ থেকে কবে যাবে এই মিথ্যা, কুৎসা ও রবীন্দ্র-নজরুল বিদ্বেষ সাম্প্রদায়িকতা। স্বৈরাচারী সরকারের মতো কবে নিপাত যাবে আমাদের এই মনগড়া হিংসা-বিদ্বেষ। আজ আমাদের দুই মহান গুরু-শিষ্যের বন্ধনের কবি রবীন্দ্রনাথ কিংবা নজরুল যদি বেঁচে থাকতেন তাহলে অবশ্যই বলতেন, যুগের পর যুগ তোমরা যা বলছো এবং যা ভাবছো—তা সত্য নয়, হতে পারে না। তা হবে না, হওয়ার নয়। রবীন্দ্রনাথ হয়তো বলতেন, আমরা দুজনে একে-অন্যের সম্পূরক। একই সূতোয় গাঁথা দুটি প্রাণ। নজরুল নিশ্চয় রবীন্দ্রনাথকে আবার বলতেন, গুরুদেব আমি এসেছি। লোকেরা যা বলছে তা সত্য নয়, সত্য নয়। তাইতো আজ খুব বলতে ইচ্ছে করে, আমাদের এই ভ্রান্ত ধারণার বিরুদ্ধে কবি থাকলে আজ প্রতিবাদ করতেন।